Tivadar Ortvay

Tivadar Ortvay (* 18./19. november 1843, Ciclova Montana, Uhorsko, dnes Rumunsko – † 8. júl 1916, Budapešť) bol historik, múzejný pracovník, vysokoškolský učiteľ, profesor na Právnickej akadémii v Bratislave.

Biografia 
Tivadar Ortvay bol maďarskej národnosti. Narodil sa v Sedmihradsku, na území dnešného Rumunska. Študoval na bohosloveckom seminári v Temešvári. Po skončení štúdií bol kaplánom v čanádskej diecéze, profesorom na gymnáziu v Lugoši. Od roku 1875 bol učiteľom histórie na Právnickej akadémii v Prešporku. Absolvoval študijné cesty po Európe a Palestíne. Patril medzi aktívnych a literárne činných členov Bratislavského lekársko-prírodovedného spolku, kde zastával funkciu podpredsedu. Venoval sa starovekej a stredovekej histórii. Jeho diela, založené na bohatom pramennom materiáli, sú často citované. Napísal vodopis Uhorska do konca 13. storočia, Dejiny bratislavskej Právnickej akadémie a rozsiahle Dejiny mesta Bratislavy. Je autorom okolo tridsiatich samostatne vydaných prác, štúdií a článkov z oblasti histórie a archeológie. Vydal knihu „Pozsony város, utcái és terei“ – Ulice a námestia Bratislavy (1905). Od roku 1879 bol dopisujúci a od roku 1905 riadny člen Uhorskej akadémie vied. Zomrel v Budapešti, kde mal smútočný obrad v cintoríne Kerepesi, ale podľa jeho vôle bol pochovaný na Ondrejskom cintoríne v Prešporku vedľa svojej matky.

Entomologické aktivity 
V roku 1902 vydal v Bratislave rozsiahlu knižnú publikáciu o faune bratislavskej župy, ktorá vyšla pod názvom: Pozsony vármegye és a területén fekvö Pozsony, Nagyszombat, Bazin, Modor és Szent György városok állatvilága, kde uviedol takmer všetky informácie, ktoré boli o faune mesta Bratislavy a okolia dovtedy napísané a známe. Pokiaľ sa týka informácií o hmyze, tak až na niekoľko druhov, pre okolie Bratislavy nepravdepodobných, bol tento zoznam na svoju dobu prácou veľmi presnou. Obsahoval mnoho dôležitých údajov, do značnej šírky sa zmieňoval o hospodársky škodlivých druhoch hmyzu a obsahoval i spoľahlivé bionomické poznatky.

Bibliografia 
 Ortvay, T.: 1902, Pozsony vármegye és a területén fekvö Pozsony, Nagyszombat, Bazin, Modor és Szent György városok állatvilága. Álltrajzi és állatgazdaságtörténeti monografia. A pozsonyban 1902. szept. 7-én megnyiló második országos mezögazdasági kiállitás alkalmából kiadja pozsonyváros anyagi hozzájárulásával pozsonyvármegye közönsége. Elsö kötet: állatrajzi rész. [Zoological and zoohistorical monograph. Volume 1: zoological part.] 446 pp.

Dielo v elektronickej podobe 
 Ortvay Tivadar irói munkásságának összege negyvenévi közszolgálata után való nyugalomba vonulása alkalmából jóakarói és barátai szamára emlékül. Pozsony: István, 1906. 32 s. - dostupné v Digitálnej knižnici UKB
 Jeruzsálemtöl Názárethig. Pozsony: Löwy és Alkalay, 1888. 93 s. - dostupné v Digitálnej knižnici UKB
 Vadászati culturkép Pozsonymegye hajdanából és jelenéből. Pozsony: [s.n.], [s.a.]. 36 s. - dostupné v Digitálnej knižnici UKB

Referencie

Iné projekty

Zdroje informácií o autorovi 
 Anonym: 1980, Encyklopédia Slovenska 4 zv. (N - Q), Bratislava, p. 221.
 Koleška, Z.: 1988, [Ortvay, T.: p. 358]. Seznam biografií čs. entomologů, 10. In: Zprávy Čs. spol. entomol. ČSAV, 24.
 Groll, E. K. [ed.]: 2006, Entomologen der Welt (Biografien, Sammlungsverbleib). Datenbank, DEI Eberswalde im ZALF e. V.: „Ortvay, Tivadar“: (internet).

Maďarskí historici
Maďarskí entomológovia
Slovenskí historici
Slovenskí múzejníci
Slovenskí pedagógovia